César Milstein
César Milstein var en argentinskfødt britisk molekylærbiolog, som sammen med Georges Köhler og Niels K. Jerne modtog nobelprisen i fysiologi/medicin i 1984.
Han blev uddannet ved universiteterne i Buenos Aires, Argentina, og Cambridge, England. I årene 1961-1963 var han leder af det molekylærbiologiske institut i Buenos Aires og forskede derefter ved afdelingen for protein- og DNA-kemi ved Laboratory of Molecular Biology i Cambridge, hvor han siden blev leder. Her udviklede han sammen med Georges Köhler 1974-1976 en teknik til produktion af monoklonale antistoffer, der fik stor betydning inden for immunologisk diagnostik og behandling.